ครม.มีมติเพิ่มวันหยุดยาวช่วงฉัตรมงคล-เข้าพรรษาของปี 59
ครม.มีมติเพิ่มวันหยุดยาวช่วงฉัตรมงคล-เข้าพรรษาของปี 59 โดยช่วงวันฉัตรมงคลเห็นชอบให้วันศุกร์ที่ 6 พ.ค.59 เป็นวันหยุด เพื่อให้มีวันหยุดต่อเนื่องตั้งแต่วันพฤหัสบดีที่ 5 พ.ค.59 จนถึงวันอาทิตย์ที่ 8 พ.ค.59 รวมระยะเวลา 4 วัน รวมถึงเห็นชอบให้วันจันทร์ที่ 18 ก.ค. เป็นวันหยุดราชการอีก 1 วัน เพื่อให้มีวันหยุดติดต่อกัน 5 วัน เนื่องจากวันที่ 19-20 ก.ค.เป็นวันอาสาฬหบูชาและเข้าพรรษา
6 ต.ค. 2558

นางกอบกาญจน์ วัฒนวรางกูร รมว.ท่องเที่ยวและกีฬา เปิดเผยว่า ที่ประชุมคณะรัฐมนตรี (ครม.) วันนี้มีมติอนุมัติวันหยุดเพิ่มเติมในช่วงวันฉัตรมงคลและเข้าพรรษาของปี 2559 ดังนี้ โดยช่วงวันฉัตรมงคลเห็นชอบให้วันศุกร์ที่ 6 พ.ค.59 เป็นวันหยุด เพื่อให้มีวันหยุดต่อเนื่องตั้งแต่วันพฤหัสบดีที่ 5 พ.ค.59 จนถึงวันอาทิตย์ที่ 8 พ.ค.59 รวมระยะเวลา 4 วัน 
รวมถึงเห็นชอบให้วันจันทร์ที่ 18 ก.ค. เป็นวันหยุดราชการอีก 1 วัน เพื่อให้มีวันหยุดติดต่อกัน 5 วัน เนื่องจากวันที่ 19-20 ก.ค.เป็นวันอาสาฬหบูชาและเข้าพรรษา ทั้งนี้เพื่อกระตุ้นการท่องเที่ยวโดยเฉพาะไทยเที่ยวไทยซึ่งพบว่าคนไทยใช้รถในการเดินทางท่องเที่ยวถึง 70%
พร้อมกันนี้ในปี 2559 จะมีการเพิ่ม 12 เมืองห้ามพลาดเพิ่มเติม เพื่อต่อยอดการท่องเที่ยวและดึงดูดให้นักท่องเที่ยวทั้งคนไทยและต่างชาติใช้เวลาท่องเที่ยวในแต่ละพื้นที่มากขึ้น โดยตั้งเป้ามูลค่าการท่องเที่ยวปีหน้า 2.3 ล้านล้านบาท ขณะที่ปี 2560 ตั้งเป้าไว้ที่ 2.5 ล้านล้านบาท
สำหรับปัญหาหมอกควันในพื้นที่ภาคใต้ ขณะนี้ยังไม่กระทบต่อเทศกาลถือศีลกินเจในพื้นที่จังหวัดภูเก็ตซึ่งจะมีขึ้นระหว่างวันที่ 13 ถึง 21 ต.ค.นี้ ขณะเดียวกันแต่ละโรงแรมมีการจองห้องพักเต็มทุกที่
นางกอบกาญจน์ กล่าวว่า  ภายใน 3 เดือนนี้เตรียมที่จะเพิ่มการขายสินค้าโอท็อปโดยตรงผ่านทางในสถานีปั๊มน้ำมันอีก 148 แห่ง เพื่อเป็นการช่วยกระจายสินค้าเพิ่มรายได้โดยตรงให้กับภาคการเกษตรและชุมชน
 